Source: https://agrobiznis.finance.si/8939729/Preprecevanje-skode-zaradi-podlubnikov-je-bilo-delno-ucinkovito?cctest&src=XNASLPORT
Timestamp: 2019-02-16 06:25:44+00:00

Document:
Preprečevanje škode zaradi podlubnikov je bilo delno učinkovito
MKGP dodaj
09.10.2018 13:28 Dopolnjeno: 09.10.2018 13:41
Kmetijsko ministrstvo, zavod za gozdove in inštitut za gozdarstvo so bili pri preprečevanju škode zaradi podlubnikov od začetka leta 2014 do konca lanskega leta delno učinkoviti, ugotavlja računsko sodišče in opozarja na slabosti pri gospodarjenju z gozdovi
gozdarstvo > Računsko sodišče > MKGP > Zavod za gozdove... > Gozdarski inštitut... >
Računsko sodišče je včeraj izdalo revizijsko poročilo o učinkovitosti spremljanja in preprečevanja škode zaradi podlubnikov. V reviziji je analiziralo aktivnosti ministrstva za kmetijstvo, gozdarstvo in prehrano (MKGP), Zavoda za gozdove Slovenije (zavod) in Gozdarskega inštituta Slovenije (inštitut) od začetka leta 2014 do konca 2017 in ugotovilo, da so bili delno učinkoviti pri preprečevanju škode zaradi podlubnikov v gozdovih. Za učinkovitejši spopad s podlubniki jim je računsko sodišče predlagalo več priporočil.
Gozdovi prekrivajo 58 odstotkov ozemlja Slovenije. Naravna drevesna sestava v gozdovih je porušena, saj so prenamnožili smreko, ki jo podlubniki napadajo. Varstvo pred podlubniki je zato eno od pomembnejših področij varstva gozdov.
394 milijonov evrov škode bo v letih 2014-2020 zaradi prenamnožitve podlubnikov
Podlubniki se množijo ob temperaturnih skokih in suši
Podlubniki se namnožijo tudi ob višji temperaturi in suši, ki zmanjšata odpornost dreves. Oboje – višje povprečne temperature in pogostejše ter daljše suše – napovedujejo zaradi podnebnih sprememb, kar pomeni, da bo lahko tudi škoda zaradi podlubnikov večja. Zavod za gozdove ocenjuje, da bo od leta 2014 do vključno 2020 v gozdovih nastala 394-milijonska škoda zaradi prenamnožitve podlubnikov.
Zamude pri sečnji smrek, ki so jih napadli podlubniki
Škodo najbolje preprečijo s pravočasnim odkrivanjem in saniranjem žarišč podlubnikov. Večino žarišč podlubnikov odkrije zavod za gozdove, le manjši del pa tudi lastniki gozdov. Po odkritju žarišča zavod z odločbo določi napadena drevesa, ki jih je treba posekati, ter rok izvedbe poseka. V obdobju, na katerega se nanaša revizija, je zavod v povprečju določal več kot 21-dnevni rok za posek, a se lastniki gozdov teh rokov pogosto niso držali. V takšnih primerih lahko zavod za gozdove izvrši posek, to pa se je dogajalo v majhnem obsegu, ugotavlja računsko sodišče.
Za polovico odločb za posek dreves računsko sodišče ni moglo potrditi, da so bile izvršene v roku.
Za 11 odstotkov neizvršenih odločb o poseku je zavod izdal sklep, da dovoli izvršbo.
Lastniki gozdov ignorirajo gozdarje
Z gozdovi gospodarijo lastniki gozdov, pri tem jih usmerjajo gozdarji zavoda za gozdove, ki izdajo načrt za gospodarjenje z gozdovi. Lastniki gozdov teh načrtov pogosto ne uresničujejo v celoti, kar kaže premajhen posek in premajhen obseg gojitvenih in varstvenih del, opozarja računsko sodišče.
Premajhen interes in nezmožnost lastnikov sta glavna razloga za premajhno sanitarno sečnjo in premajhen obseg gojitvenih in varstvenih del. Med revizijo ni bilo povsem jasno, katera dela so predvsem v javnem interesu in bi jih lahko z izvršbo zagotovil zavod za gozdove, ugotavlja računsko sodišče.
Z načrtno sadnjo in obnovo do manjšega deleža smrek
Inštitut za gozdarstvo, ki na zahtevo MKGP pripravlja mnenja k osnutkom načrtov za gospodarjenje z gozdovi, opozarja, da je treba k lastnikom gozdov pristopiti drugače. Inštitut opozarja tudi na neustrezno sestavo gozdov oziroma prevelik delež smreke ter na potrebo po večji obnovi gozdov s sajenjem sadik gozdnega drevja. Ker posadijo in kupijo manj sadik gozdnega drevja, se je zmanjšalo tudi število drevesnic. Pred 30 leti je gozdno drevje gojilo 16 drevesnic, med revizijo pa so delovale le še tri, zato računsko sodišče opozarja, da bi lahko v prihodnje primanjkovalo sadik gozdnega drevja.
Poziv za stabilnejše financiranje vlaganj v gozdove
Ker gozdovi opravljajo različne funkcije (ekološke, socialne, proizvodne), ki koristijo celotni družbi, naša država (so)financira gospodarjenje z gozdovi, zlasti zasebnimi, zadnja leta pa je tega denarja vse manj. Računsko sodišče poziva MKGP, naj zagotovi bolj stabilno financiranje vlaganj v gozdove.

References: sodišče 
 sodišče 
 sodišče 
 sodišče 
 sodišče 
 sodišče 
 sodišče